Glavni obrisi piramide moći u Zagrebačkom holdingu vrlo su jasni. Glavni strateg poduzeća, barem na šest mjeseci, bio bi Slobodan Ljubičić Kikaš, ali ne bi bio posve bez kontrole. S pozicije dogradonačelnice za gospodarstvo trebala bi ga nadzirati Sandra Švaljek. Ona bi trebala držati Holding pod svojom kontrolom. No, ni Švaljekova neće imati posve odriješene ruke. Iznad nje je Milan Bandić.

Upitna sloboda

Ljubičiću bliski ljudi najavljuju ponovno tijesnu suradnju gradonačelnika i vodstva Holdinga, što prevedeno znači da će Bandić i Kikaš dogovarati poslove, a upitno je koliku će slobodu imati S. Švaljek. U kuloarima se čuje da se Ljubičić i Švaljekica već dulje poznaju i da je baš on jedan od zaslužnih zašto je ona pristala doći u Bandićev tim. Već kruži šala da "ona zna teoriju, a on praksu pa će se dobro dopunjavati". Priča se da u upravu Holdinga dolazi i Ante Samodol, bivši šef Hanfe. Pojedini izvori tvrde da Samodola navodno gura predsjednik Josipović, drugi govore da u njegovoj nominaciji za upravu ima i dosta samoreklame, a treći tvrde da je njegov dolazak u Holding riješena stvar. I to su imena koja su zasad poznata. Očekivati je da Bandić i Kikaš imaju riješena ili barem u planu i ostala imena koja će biti u četveročlanoj upravi. Navodno se razgovara isključivo s ljudima iz poslovne zajednice. Ipak, bude li Bandić trebao trgovati za koju ruku više u Skupštini, možda nekom istrguje i mjesto u Holdingu bez obzira na stručnost.

Jasno je da sada bivšoj upravi predvođenoj Ivom Čovićem slijedi smjena, ali iz Bandićeva kruga ljudi čuje se da nitko neće biti progonjen ili završiti na cesti. – Svi koji žele raditi mogu ostati, štoviše dobrodošli su – rekao nam je blizak Bandićev suradnik. Ekipu za Holding sastavlja Bandić i njegov najuži krug ljudi, a prema zakonu, Bandić je jedini član Skupštine Holdinga.

Dobro da dođu stručnjaci

S obzirom na Holdingove minuse, bilo bi zaista dobro da to poduzeće preuzme stručna ekipa i pokuša ga sanirati. Hoće li se Bandić na početku petog mandata uhvatiti u koštac s prekomjernim brojem zaposlenih, s izdašnim kolektivnim ugovorima, hoće li prestati zaduživati to poduzeće kako bi šakom i kapom dijelio beneficije koje nije moguće pokriti, ostaje vidjeti. Zetovci su, primjerice, uoči drugog kruga lokalnih izbora najavljivali štrajk, i to samo zato što im je nekoliko dana kasnila plaća! ZET je zasigurno poduzeće unutar Holdinga koje je najopterećenije dugovima i kojemu je potrebno ozbiljno restrukturiranje. Nekad se dizala cijena karte ZET-a da bi se sve više i više Zagrepčana moglo besplatno voziti. Je li došao kraj takvoj praksi? Ili može i gore?

>>Pobijedi li Bandić, na čelo Holdinga dolazi Ante Samodol?